钦定古今图书集成/明伦汇编/氏族典/第502卷 > 陆法和
## 钦定古今图书集成/明伦汇编/氏族典/第502卷 > 陆法和

按《北齐书陆法和传》，“法和，不知何许人，隐于江陵百
里洲，衣食居处，一与苦行沙门同，耆老自幼见之，容
色常不定，人莫能测也。侯景渡江，遣将任约击梁湘
东王于江陵。法和乃诣湘东乞征。约乘轻船，不介胄，
沿流而下，纵火舫于前，而逆风不便，法和执白羽麾
风，风势即返。约众皆见梁兵步于水上，于是大溃，遂”
擒约。还谓湘东王曰：“侯景无足虑，蜀贼将至。”乃总诸
军往，亲运石以填江，三日水遂不流，横之以铁锁。武
陵王纪果遣兵来，王琳与法和经略，一战而殄之。梁
元帝以为都督、郢州刺史，封江乘县公，就加司徒。部
曲数千人，通呼为弟子，唯以道术为化，不以法狱加
人。元帝败灭，法和举州入齐。文宣以为大都督，引见，
不称臣，但云“荆山居士”，无疾而告弟子死，期至时，坐
绳床而终。